Neuvoston yhteinen toiminta

19 päivältä joulukuuta 2001,

Kaakkois-Euroopan vakaussopimuksen koordinaattorina toimivan Euroopan unionin erityisedustajan nimittämisestä

(2001/915/YUTP)

EUROOPAN UNIONIN NEUVOSTO, joka

ottaa huomioon Euroopan unionista tehdyn sopimuksen ja erityisesti sen 14 artiklan ja 18 artiklan 5 kohdan,

sekä katsoo seuraavaa:

(1) Neuvosto hyväksyi 14 päivänä joulukuuta 2000 yhteisen toiminnan 2000/793/YUTP Kaakkois-Euroopan vakaussopimuksen koordinaattorina toimivan Euroopan unionin erityisedustajan nimittämisestä ja yhteisen toiminnan 1999/523/YUTP kumoamisesta(1). Yhteisen toiminnan voimassaolo päättyy 31 päivänä joulukuuta 2001.

(2) Erityisedustajan toimeksianto olisi uudistettava ja Bodo Hombachille olisi nimitettävä seuraaja.

(3) Neuvosto hyväksyi 19 päivänä marraskuuta 2001 päätelmät vakaussopimuksen tulevia suuntaviivoja koskevasta Euroopan unionin kannasta.

(4) Neuvosto hyväksyi 30 päivänä maaliskuuta 2000 Euroopan unionin erityisedustajien nimittämismenettelyä ja hallinnollisia järjestelyjä koskevat säännöt,

ON HYVÄKSYNYT TÄMÄN YHTEISEN TOIMINNAN:

1 artikla

Euroopan unionin erityisedustajaksi nimitetään Erhard BUSEK hoitamaan Kaakkois-Euroopan vakaussopimuksen erityiskoordinaattorin tehtäviä, jäljempänä "erityisedustaja", vakaussopimusta koskevan asiakirjan 13 kohdassa määrättyjen yksityiskohtaisten sääntöjen mukaisesti.

2 artikla

1. Erityisedustaja toteuttaa Kaakkois-Euroopan vakaussopimuksessa määrätyt seuraavat tehtävät:

- edistää vakaussopimuksen tavoitteiden saavuttamista yksittäisissä maissa ja niiden välillä;

- toimii Kaakkois-Euroopan alueellisen keskustelufoorumin puheenjohtajana;

- luo läheiset yhteydet kaikkiin vakaussopimuksen osapuoliin sekä avunantajamaihin, -järjestöihin ja -elimiin sekä asiaankuuluviin alueellisiin aloitteisiin ja järjestöihin sekä ylläpitää näitä yhteyksiä;

- toimittaa Euroopan turvallisuus- ja yhteistyöjärjestön puheenjohtajalle tämän järjestön menettelyjen mukaiset määräaikaisraportit Kaakkois-Euroopan alueellisen keskustelufoorumin puolesta;

- osallistuu avunantajien koordinointiprosessin korkean tason johtoryhmään;

- toimii läheisessä yhteistyössä kaikkien Euroopan unionin toimielinten kanssa vahvistaakseen Euroopan unionin asemaa vakaussopimuksessa tätä sopimusta koskevan asiakirjan 18, 19 ja 20 kohdan mukaisesti;

- tapaa määräajoin ja aina tarvittaessa työryhmien puheenjohtajat yleisen koordinoinnin varmistamiseksi;

- huolehtii Kaakkois-Euroopan alueellisen keskustelufoorumin ja kolmen työryhmän sihteeristön tehtävien hoitamisesta.

2. Erityisedustaja laatii osana tehtäviään ja vakaussopimuksen osapuolia kuullen arvion vakaussopimuksen mukaisista nykyisistä toimista ja työskentelymenetelmistä sekä antaa neuvostolle viimeistään maaliskuussa 2002 kertomuksen parannuksia koskevine ehdotuksineen. Erityisedustajaa kehotetaan myös laatimaan 28 päivänä kesäkuuta 2001 kokoontuneen alueellisen keskustelufoorumin hyväksymien ensisijaisten tavoitteiden mukaisesti luettelo kaikkien työryhmien ensisijaisista toimista, jotka on määrä toteuttaa vuonna 2002.

3 artikla

Unioni avustaa erityisedustajaansa tämän erityiskoordinaattorin tehtävien suorittamisessa antamalla hänelle käyttöön tarvittavan henkilöstön ja materiaalin tämän yhteisen toiminnan mukaisesti.

Unioni edellyttää myös muiden Kaakkois-Euroopan vakaussopimukseen osallistuvien antavan panoksensa erityisedustajan tehtävien toteuttamiseen.

4 artikla

Erityisedustaja toimii läheisessä yhteistyössä Bosnia ja Hertsegovinan korkean edustajan toimiston ja Yhdistyneiden Kansakuntien Kosovon siviilihallinnon kanssa.

5 artikla

1. Erityisedustajan tehtäviin liittyviin toimintamenoihin tarkoitettu rahoitusohje on 1420290 euroa vuodeksi 2002.

2. Edellä 1 kohdassa tarkoitettu määrä on osoitettu Brysselissä olevan Kaakkois-Euroopan vakaussopimuksen keskustoimiston kyseisellä kaudella aiheutuvien toimintamenojen rahoittamiseen.

3. Edellä 1 kohdassa säädetyllä määrällä rahoitettavia menoja hallinnoidaan talousarvioon sovellettavien yhteisön menettelyjen ja sääntöjen mukaisesti.

4. Toimintamenojen hallinnoinnista tehdään erityisedustajan ja komission välinen sopimus.

6 artikla

1. Erityisedustaja tekee neuvoston kanssa sopimuksen.

2. Erityisedustaja vastaa puheenjohtajavaltiota kuullen toimeksiantonsa täytäntöönpanosta, myös avustajiensa valinnasta, korkeana edustajana toimivan pääsihteerin avustamana ja täysimääräisessä yhteistyössä komission kanssa.

3. Jäsenvaltiot ja Euroopan unionin toimielimet voivat esittää henkilökunnan tilapäistä siirtämistä työskentelemään erityisedustajan alaisuudessa. Asianomainen jäsenvaltio tai Euroopan unionin toimielin maksaa erityisedustajan alaisuuteen tilapäisesti työskentelemään siirretyn jäsenvaltion tai Euroopan unionin toimielimen henkilökunnan palkat.

4. Täytettävistä ura-alueen A viroista julkaistaan ilmoitus jäsenvaltioissa ja Euroopan unionin toimielimissä, ja ne täytetään pätevimmillä hakijoilla.

5. Erityisedustajan ja hänen henkilökuntansa hoitaman tehtävän loppuun saattamisen ja joustavan suorittamisen kannalta välttämättömät erioikeudet, vapaudet ja muut takuut määritellään yhdessä osapuolten kanssa. Jäsenvaltiot ja komissio antavat tätä varten kaiken tarpeellisen tuen.

Brysselissä olevaa Kaakkois-Euroopan vakaussopimuksen keskustoimistoa koskevat materiaali-, tarvike- ja toimitilavuokraukset ja -ostot tehdään Euroopan yhteisöjen nimissä ja lukuun.

6. Puheenjohtajavaltio, komissio ja/tai jäsenvaltiot antavat tarvittaessa logistista tukea alueella.

7 artikla

Erityisedustaja on suoraan korkeana edustajana toimivan pääsihteerin alainen. Hän vastaa tälle toiminnastaan liittyvistä hallinnollisista menoista.

8 artikla

1. Erityisedustaja toimittaa korkeana edustajana toimivan pääsihteerin välityksellä neuvostolle säännöllisiä selvityksiä poliittisen toimeksiantonsa täytäntöönpanosta joko omasta aloitteestaan tai pyydettäessä. Selvitykset toimitetaan myös komissiolle.

2. Tämän yhteisen toiminnan täytäntöönpanoa seurataan säännöllisesti ottaen erityisesti huomioon Euroopan unionin alueelle osoittamien muiden varojen kehityksen ja yhteisen toiminnan yhteensopivuuden niiden kanssa.

9 artikla

Kaakkois-Euroopan vakaussopimukseen liittyvät Euroopan unionin kannat määritellään neuvoston hyväksymien suuntaviivojen mukaisesti.

10 artikla

Tämä yhteinen toiminta tulee voimaan 1 päivänä tammikuuta 2002.

Sitä sovelletaan 31 päivään joulukuuta 2002.

11 artikla

Tämä yhteinen toiminta julkaistaan virallisessa lehdessä.

Tehty Brysselissä 19 päivänä joulukuuta 2001.

Neuvoston puolesta

Puheenjohtaja

A. Neyts-Uyttebroeck

(1) EYVL L 318, 16.12.2000, s. 3.